google/wiki40b huggingface dataset:
Βαρυτική κατάρρευση

Βαρυτική κατάρρευση (αγγλικά: gravitational collapse) είναι η συστολή ενός αστρικού αντικειμένου λόγω της επιρροής της δικής του βαρύτητας, η οποία τείνει να ελκύει τη μάζα του προς το εσωτερικό του, στο κέντρο μάζας του. Η βαρυτική κατάρρευση είναι ένας θεμελιώδης μηχανισμός για τον σχηματισμό δομών στο σύμπαν. Με την πάροδο του χρόνου, μία αρχικά σχετικά ομαλή κατανομή ύλης θα καταρρεύσει, για να σχηματίσει θύλακες μεγαλύτερης πυκνότητας, τυπικά δημιουργώντας μία ιεραρχία συμπυκνωμένων δομών, όπως συμπλέγματα γαλαξιών, αστρικές ομάδες, αστέρια και πλανήτες.
Ένα αστέρι γεννιέται μέσω σταδιακής βαρυτικής κατάρρευσης ενός νέφους διαστρικής ύλης. Η συμπύκνωση που προκαλείται από την κατάρρευση οδηγεί σε αύξηση της θερμοκρασίας, έως ότου αρχίσει να πραγματοποιείται θερμοπυρηνική σύντηξη στο κέντρο του αστεριού. Σε αυτό το σημείο η κατάρρευση σταδιακά σταματά, καθώς η προς τα έξω θερμική πίεση ισορροπεί τις βαρυτικές δυνάμεις. Τότε, το αστέρι βρίσκεται σε μια κατάσταση δυναμικής ισορροπίας. Όταν όλες του οι πηγές ενέργειας εξαντληθούν, το αστέρι θα καταρρεύσει ξανά, μέχρι να φτάσει σε μία νέα κατάσταση ισορροπίας.
Πανελλήνιο πρωτάθλημα στίβου γυναικών 2013

Το 78ο Πανελλήνιο πρωτάθλημα στίβου γυναικών 2013 διεξήχθη στις 20–21 Ιουλίου 2013 στο Ολυμπιακό Στάδιο, στην Αθήνα. Στη συνολική βαθμολογία των συλλόγων συμπεριελήφθησαν και οι βαθμοί από τα Πανελλήνια πρωταθλήματα 20χλμ βάδην και 10.000μ που είχαν διεξαχθεί στα Μέγαρα σε διαφορετικές ημερομηνίες καθώς και του μαραθωνίου που είχε διεξαχθεί στις 11 Νομεβρίου 2012 στην κλασική διαδρομή. Πρωταθλήτρια αναδείχθηκε η ΑΕΚ για τρίτη συνεχόμενη χρονιά.

Σχόλια

Σχετικά καλές επιδόσεις σημειώθηκαν στο πανελλήνιο πρωτάθλημα 2013. Σε δέκα αγωνίσματα οι επιδόσεις των νικητριών ήταν καλύτερες από εκείνες του πρωταθλήματος 2012. Σημειώθηκε ένα πανελλήνιο ρεκόρ νέων γυναικών, από την Αν. Καρακατσάνη στα 5χλμ με 16.14.23.
Δύο αθλήτριες κατάφεραν να πετύχουν δύο νίκες. Ήταν η Γρηγορία Κεραμιδά, νικήτρια στα 100μ και 200μ και η Χριστίνα Χαντζή στα 400μ εμπ και 4Χ400μ.
Επίσης, εννιά αθλήτριες και μια ομάδα αναδείχθηκαν πρωταθλήτριες Ελλάδας για δεύτερη συνεχόμενη χρονιά. Ήταν οι: Α. Δερβένη (400μ), Ελ. Θεοδωρακοπούλου (1500μ), Ουρ. Ρεμπούλη (10χλμ), Ολ. Πετσούδη (100μ εμπ), Χρ. Χαντζή (400μ εμπ), Αθ. Πέρρα (τριπλούν), Ν. Κυριακοπούλου (κοντώ), Χρ. Αναγνωστοπούλου (δίσκος), Σ. Λίκα (ακόντιο) και ο Τρίτων Θεσ. (4Χ100μ).
Subtitle Edit

Ανάπτυξη

Το 2001, ο Δανός προγραμματιστής Nikolaj Lynge Olsson ξεκίνησε την ανάπτυξη για την έκδοση Subtitle Edit, η οποία συνεχίστηκε μέχρι τον Απρίλιο του 2009. Στις 6 Μαρτίου 2009 κυκλοφόρησε η έκδοση 2.0 Beta (build 42401).
Με την πάροδο του χρόνου περισσότεροι προγραμματιστές συνέβαλαν στην ανάπτυξη της εφαρμογής SE και είναι ακόμα ενεργή. Στις 17 Μαΐου 2011 ο ίδιος προγραμματιστής ανακοίνωσε την δοκιμαστική  έκδοση του SE 3.2 για το GNU / Linux. Χρησιμοποιεί τον ίδιο κώδικα που αναπτύχθηκε για τα Windows, για να το εφαρμόσει και στο GNU / Linux χρησιμοποιώντας το Mono Project. Στις 17 Οκτωβρίου 2011 ο Όλσεν ανακοίνωσε τη διαθεσιμότητα σταθερής έκδοσης για το GNU / Linux, ο οποίος δήλωσε ότι λειτουργεί καλά το Subtitle Edit και στο Ubuntu.
Ιωάννης ο Βαπτιστής

Ο αποκεφαλισμός

Τα τίμια λόγια του Προδρόμου ενοχλούσαν τις διεφθαρμένες συνειδήσεις των Φαρισαίων καθώς και του τετράρχη της Γαλιλαίας και Περαίας Ηρώδη Αντίπα, όταν τον έλεγξε για την παράνομη συμβίωσή του με την σύζυγο του ζώντος αδελφού του Ηρώδη Φιλίππου, την Ηρωδιάδα, ο οποίος και τον φυλάκισε. Σε κάποια γιορτή των γενεθλίων του, ο Ηρώδης ζήτησε από την κόρη του Σαλώμη να του χορέψει και της υποσχέθηκε με όρκο να της δώσει ό,τι του ζητήσει. Η Ηρωδιάς, η μητέρα της, που ζήλευε τον Ιωάννη, βρήκε τότε την ευκαιρία που αναζητούσε όπου προέτρεψε τότε την κόρη της να ζητήσει το κεφάλι του προφήτου Ιωάννη μέσα σ’ ένα πινάκιο (πιάτο). Έτσι ακολούθησε ο αποκεφαλισμός. Μετά το μαρτυρικό αυτό τέλος του Ιωάννη, προσελθόντες οι μαθητές του "ήραν το πτώμα αυτού και έθηκαν αυτό εν μνημείω" (κατά Μάρκον).
Στρατί Λήμνου

Το Στρατί υπήρξε ένα μικρό χωριό της Λήμνου που σήμερα είναι έρημο.
Διοικητικά ανήκει στον Δήμο Λήμνου της Περιφέρειας Βορείου Αιγαίου (πρόγραμμα Καλλικράτης).
Από το 1999 έως το 2010 σύμφωνα με την τότε διοικητική διαίρεση της Ελλάδας ήταν στην περιφέρια αρμοδιότητας του Δήμου Ατσικής. Παλαιότερα ανήκε στον νομό Λέσβου.

Ιστορικά στοιχεία

Η περιοχή το Στρατί ή του Στρατή βρίσκεται ανατολικά του χωριού Άγ. Δημήτριος. Το 19ο αιώνα σημειώνεται ως μικρός οικισμός στους χάρτες των Conze (1858), De Launay (1898) και Fredrich (1904). Το 1874 είχε 6 σπίτια αλλά δεν είχε χριστιανούς κατοίκους.
Την περίοδο 1918-28 το Στρατί εντάχθηκε ως οικισμός στην κοινότητα Λιβαδοχωρίου αλλά έπειτα καταργήθηκε. Σήμερα η περιοχή ανήκει στο δημοτικό διαμέρισμα του Αγ. Δημητρίου του Δήμου Ατσικής.
Γεώργιος Δρίβας

Βιογραφικά στοιχεία

Γεννήθηκε στη Μελία Λάρισας.
Εξελέγη βουλευτής Λάρισας στις εκλογές του Νοεμβρίου 1910. Ασχολήθηκε επισταμένως με το αγροτικό ζήτημα.
Απεβίωσε το 1925.
Μογγολική καλλιγραφία

Η Μογγολική καλλιγραφία είναι είδος της καλλιγραφίας των Μογγόλων της Κεντρικής Ασίας. Όπως και οι περισσότερες άλλες καλλιγραφίες στην Ανατολική Ασία (π. χ. Κινεζική καλλιγραφία και άλλες καλλιγραφικές τεχνικές που πηγάζουν από την Κινεζική καλλιγραφία, όπως η Κορεατική και Ιαπωνική καλλιγραφία) η γραφή γίνεται κυρίως με μια βούρτσα.
Αν και η μογγολική γλώσσα στη Μογγολία χρησιμοποιεί το Κυριλλικό αλφάβητο που εγκρίθηκε κατά τη διάρκεια της Κομμουνιστικής εποχής, η μογγολική καλλιγραφία γράφεται στο παραδοσιακό μογγολικό αλφάβητο μπιτσίγκ.
Το 2013, η μογγολική καλλιγραφία ήταν εγγεγραμμένο στην Κατάλογο Άυλης Πολιτιστικής Κληρονομιάς που Χρειάζονται Επείγουσα Προστασία της UNESCO. Προς το παρόν, τρεις μεσήλικες μελετητές εκπαιδεύουν εθελοντικά τη μικρή κοινότητα των ελαφρώς πάνω από είκοσι νέων καλλιγράφων. Παραδοσιακά, οι μέντορες επιλέγουν τους καλύτερους φοιτητές και τους εκπαιδεύουν ως καλλιγράφους για μια περίοδο που διαρκεί από πέντε έως οκτώ χρόνια. Οι μαθητές και καθηγητές συνεχίζουν ο ένας τον άλλο να διεγείρουν την καλλιτεχνική προσπάθεια. Το ποσοστό του κοινωνικού μετασχηματισμού, της αστικοποίησης και της παγκοσμιοποίησης έχουν οδηγήσει σε σημαντική μείωση του αριθμού των νέων καλλιγράφων.
Αυτοσχεδιασμός

Με τον όρο αυτοσχεδιασμός ορίζουμε τη μη προσχεδιασμένη δημιουργία σε ποικίλες εκδηλώσεις, από την επινόηση μιας τεχνικής κατασκευής μέχρι και την καλλιτεχνική δημιουργία. Ο αυτοσχεδιασμός μπορεί επίσης να χρησιμοποιηθεί και για να εμπλουτίσει μια προπαρασκευασμένη ιδέα που μπορεί να έχει ως αντικείμενο τη μουσική, το χορό, το θέατρο, ακόμα τον προφορικό λόγο, την ποίηση ή τις πολεμικές τέχνες.
Η ανάγκη του ανθρώπου για αυτοσχεδιασμό, είναι σίγουρα συνυφασμένη με την ανάγκη για έκφραση και την έμφυτη δημιουργικότητά του. Στην ελληνική λαογραφία βρίσκουμε μεγάλο αριθμό αυτοσχεδιαστικών δημιουργημάτων στα οποία περιέχονται τραγούδια, παινέματα, μοιρολόγια, πειράγματα, νανουρίσματα κ.ά.
Μιχάλης Μισούνοφ

Βιογραφία

Γεννήθηκε στη Μόσχα στις 27 Μαΐου του 1964. Ξεκίνησε την καριέρα του από τη Sibenik Sibenka KK.
Αγωνίστηκε στον Άρη από το 1987 έως το 1997 και κατέκτησε 4 πρωταθλήματα Ελλάδας (1988, 1989, 1990, 1991), 4 Κύπελλα Ελλάδος (1988, 1989, 1990, 1992). Το 1993 με τον Άρη κατέκτησε το Κύπελλο Κυπελλούχων στο Τορίνο απέναντι στην Εφές Πίλσεν.
Μετά τον Άρη αγωνίστηκε στον Ηρακλή, στη Σιέννα και στη Gostivar Nikol Fert.
Τον Ιούλιο του 2004 συνελήφθη στο Παλαιό Φάληρο για συμμετοχή σε κύκλωμα πλαστογραφίας πιστωτικών καρτών. Το Σεπτέμβριο του 2009 συνελήφθη και πάλι για κατοχή αντιαρματικών ρουκετών και πλαστών εγγράφων.
Συχαινά Αχαΐας

Τα Συχαινά αποτελούν συνοικία της Πάτρας η οποία βρίσκεται στο βόρειο τμήμα της πόλης. Μέχρι το 1961 η περιοχή είχε τη μορφή δύο διακριτών και επίσημα αναγνωρισμένων οικισμών, τα Άνω και τα Κάτω Συχαινά, που πλέον αποτελούν απλά δύο ευρύτερες γειτονιές της περιοχής ως μέρος του οικιστικού ιστού της πόλης της Πάτρας.

Τοποθεσία

Τα Συχαινά βρίσκονται στις βορειοδυτικές απολήξεις του Παναχαϊκού όρους και ευρισκόμενα σε υψόμετρο που κυμαίνεται περίπου από 50 έως 150 μέτρα.
Από τα Συχαινά διέρχεται ο ποταμός Μείλιχος, που πηγάζει σε θέση πλησίον της περιοχής στα ανατολικά αυτής. Κατά την αρχαιότητα, στη σημερινή περιοχή των Συχαινών και δίπλα στο Μείλιχο, βρισκόταν ο ναός της Τρικλαρίας Αρτέμιδος, ο οποίος ωστόσο δεν έχει βρεθεί και ανασκαφεί ακόμα από τους αρχαιολόγους.

Διοικητική εξέλιξη

Τα τότε χωριά Επάνω Συχενά και Κάτω Συχενά αναγνωρίστηκαν ως οικισμοί στις 20/04/1835 και προσαρτήθηκαν στον τότε Δήμο Πατρέων. Με το ΦΕΚ 32Α της 08/12/1845 καταργήθηκαν από οικισμοί. Αναγνωρίστηκαν εκ νέου ως οικισμοί με τις ονομασίες Άνω Συχαινά και Κάτω Συχαινά στις 07/04/1951, όταν και υπήχθησαν στον τότε Δήμο Πατρέων. Στις 19/03/1961 έπαψαν να θεωρούνται οικισμοί και προσαρτήθηκαν στον οικιστικό ιστό της Πάτρας.
Shatkona

Το Shatkona είναι ένα σύμβολο που χρησιμοποιείται στην Ινδουϊστική γιάντρα που αντιπροσωπεύει τη συνένωση τόσο της αρσενικής όσο και της θηλυκής μορφής. Πιο ειδικά υποτίθεται ότι παρουσιάζει το Πουρούσα (το υπέρτατο ον), και την Πρακρίτι (μητέρα φύση, ή πρωταρχική ύλη). Συχνά παριστάνεται ως Σίβα / Σάκτι.
Το Shatkona είναι ένα εξάγραμμο και συνδέεται με το γιο των Σίβα-Σάκτι, το Λόρδο Μουρούγκαν.
Λογοτεχνικώς, είναι σχεδόν πανομοιότυπο με το Εβραϊκό Αστέρι του Δαβίδ και την Ιαπωνική Κορυφή Καγκόμι.
Χρήστος Αλμπάνης

Πρώιμη καριέρα

Γεννημένος στην Καλαμπάκα, ξεκίνησε την καριέρα του στην ομάδα της πατρίδας του, ΑΣ Μετέωρα. Στην ηλικία των 16 ετών μετακόμισε στη Γερμανία, όπου εντάχθηκε στη Βέρντερ Βρέμης ΙΙ. Ακολούθως, αγωνίστηκε διαδοχικά για τις Άιντραχτ Φραγκφούρτης ΙΙ και ΣΚ Φράιμπουργκ ΙΙ.

Απόλλων Σμύρνης

Στις 31 Αυγούστου 2015, ο Απόλλων Σμύρνης ανακοίνωσε την υπογραφή του για δύο χρόνια. Κατά τη διάρκεια της πρώτης σεζόν δεν είχε μεγάλο χρόνο συμμετοχής. Τη σεζόν 2016-17 ήταν ένας από τους σημαντικότερους παίκτες, σημειώνοντας 9 γκολ και δίνοντας 6 ασίστ, καθώς η ομάδα του κέρδισε τον τίτλο του Πρωταθλητή της Φούτμπολ Λιγκ και την άνοδο στη Σούπερλιγκ. Οι εμφανίσεις του προσέλκυσαν το ενδιαφέρον του Πανιωνίου, όμως η διοίκηση του Απόλλων Σμύρνης κινήθηκε γρήγορα και επέκτεινε το συμβόλαιο του για δύο ακόμη χρόνια.  
Στις 22 Οκτωβρίου 2017, σημείωσε το πρώτο του γκολ στη Σούπερλιγκ στην εντός έδρας νίκη με 2-0 επί της Ξάνθης.  Μια εβδομάδα αργότερα, σημείωσε το γκολ της ισοφάρισης στο ισόπαλο 1-1 με τον Παναιτωλικό. Μια εβδομάδα αργότερα, σκόραρε σε τρίτο διαδοχικό αγώνα, στην εντός έδρας νίκη με 4-3 επί του ΠΑΣ Γιάννινα. Την 1η Απριλίου 2018, σημείωσε ένα γκολ στη νίκη με 3-0 επί της ΑΕΛ, στην προσπάθειά της ομάδας του για αποφυγή του υποβιβασμού.  Στις 22 Απριλίου 2018, το γκολ του στα πρώτα λεπτά ενός τεταμένου αγώνα στο Γήπεδο Γεώργιος Καμάρας εναντίον του πρωταθλητή Ολυμπιακού, ήταν αρκετό για να εξασφαλίσει τρεις βαθμούς ζωτικής σημασίας και ταυτοχρόνως την παραμονή της ομάδας στην κατηγορία.

ΑΕΚ

Τον Μάιο του 2018, ο Απόλλων Σμύρνης ανακοίνωσε τη μεταγραφή του Αλμπάνη στην ΑΕΚ, κρατώντας το 20% σε περίπτωση μεταπώλησης του.  Στις 14 Αυγούστου 2018, έκανε το ευρωπαϊκό του ντεμπούτο στην εντός έδρας νίκη με 2-1 επί της Σέλτικ για τον τρίτο προκριματικό γύρο του Τσάμπιονς Λίγκ, μπαίνοντας ως αλλαγή στα τελευταία λεπτά του αγώνα.
Ρενέ των Βουρβόνων-Πάρμας

Βιογραφία

Ήταν ο έβδομος (επιζών) γιος του Ροβέρτου δούκα της Πάρμας & Πλακεντίας και της Μαρίας-Πίας των Βουρβόνων-Ισπανίας, κόρης του Φερδινάνδου Β΄ των Δύο Σικελιών.
Τέοντορ Βίγκαντ

Βιογραφία

Γεννήθηκε στις 30 Οκτωβρίου 1864 στο Μπέντορφ του Ρήνου.
Απεβίωσε στις 19 Δεκεμβρίου του 1936 στο Βερολίνο.
Υάκινθος (μυθολογία)

Στην ελληνική μυθολογία με το όνομα Υάκινθος είναι γνωστός ένας ωραιότατος νέος από τις Αμύκλες (πόλη της Λακωνίας κοντά στη Σπάρτη), εραστής του θεού Απόλλωνα, τον οποίο ο θεός σκότωσε κατά λάθος ρίχνοντας τον δίσκο. Ήταν γιος του Πιέρου και της Μούσας Κλειούς. Σύμφωνα με μία εκδοχή της ιστορίας, ο Ζέφυρος, η προσωποποίηση του δυτικού ανέμου, άλλαξε την κατεύθυνση του δίσκου ώστε να σκοτώσει τον Υάκινθο, επειδή ζήλευε. Ο Απόλλων έσκαψε ο ίδιος με τα χέρια του τον τάφο του Υακίνθου και από το σώμα του ή από το αίμα του έκανε να φυτρώσει για πρώτη φορά το ομώνυμο φυτό και λουλούδι. Πάνω στα φύλλα του φυτού αυτού λεγόταν ότι διακρίνονταν τα γράμματα ΥΑ ή ΑΙ, που τα συσχέτιζαν ερμηνευτικά με το «ΥΑκινθος», «υΑκΙνθος», το σχετλιαστικό μόριο «αι» ή και τον ΑΙαντα.
Προς τιμή του Υακίνθου οι Λάκωνες τελούσαν την εορτή Υακίνθια, ενώ σώζονται πολλά χάλκινα αγάλματά του. Ο Μότσαρτ έγραψε την όπερα «Απόλλων και Υάκινθος» (1767) με υπόθεση από τον μύθο του Υακίνθου. Σε αυτή ο Υάκινθος παρουσιάζεται ως πριγκιπόπουλο, γιος του βασιλιά της Σπάρτης Οιβάλου και αδελφός της Μελίας.
Γεώργιος Κορτζάς

Σταδιοδρομία

Ακολούθησε στρατιωτική σταδιοδρομία και έφτασε ως τον βαθμό του Αντιστράτηγου. Ως συνταγματάρχης ανέλαβε τη διοίκηση της 3ης Μεραρχίας.
Διορίστηκε υπουργός Συγκοινωνίας και προσωρινά Σιδηροδρόμων και Αυτοκινήτων στην κυβέρνηση του Εμμανουήλ Τσουδερού. Θήτευσε από τις 20 Απριλίου 1941 ως τις 2 Ιουνίου 1941. Εν συνεχεία ήταν πληρεξούσιος υπουργός.
Εκτελέστηκε κατά τα Δεκεμβριανά του 1944.
Νέμεσις (μυθιστόρημα της Αγκάθα Κρίστι)

Πλοκή

Η Μις Μαρπλ απολαμβάνει μια ήρεμη ανιαρή ζωή στο σπίτι της, στο Σαίντ Μαίρυ Μιντ, βόρεια του Λονδίνου. Διαβάζοντας τους Τάιμς πληροφορείται τον αναπάντεχο θάνατο ενός φίλου της, του πάμπλουτου, οξύθυμου Τζέϊσον Ραφάιελς, που τον γνώρισε πριν ένα χρόνο στην κρουαζιέρα της στην Καραϊβική, όπου είχαν ενώσει τις δυνάμεις τους ενάντια σε ένα δολοφόνο. Αμέσως, λαμβάνει ένα τηλεφώνημα από ένα δικηγορικό γραφείο όπου την πληροφορούν ότι ο κος Ραφάιελς της άφησε ένα κληροδότημα, 20.000 λιρών. Όμως, η προϋπόθεση για να λάβει αυτά τα χρήματα, είναι να εξιχνιάσει ένα έγκλημα. Η Μις Μαρπλ βρίσκεται σε αδιέξοδο και είναι έτοιμη να τα παρατήσει, όταν λαμβάνει μια επιστολή από τον νεκρό, ο οποίος της προσφέρει ένα ταξίδι στην Αγγλία. Ξεκινά πηγαίνοντας στην ξενάγηση που της είχε κανονίσει ο αποθανών σε διάσημα σπίτια και κήπους στην Αγγλία. Στην περιήγηση υπάρχουν ακόμα δεκατέσσερα άτομα. Τελικά, μένοντας δύο βράδια με τρεις αδελφές σε ένα παρακμασμένο βικτωριανό αρχοντικό καταλαβαίνει την βαθύτερη φύση του εγκλήματος και ύστερα από τον θάνατο της Μις Ελίζαμπεθ Τεμπλ αναλαμβάνει δράση. Στο τέλος, βρίσκεται αντιμέτωπη με μια συγκλονιστική αποκάλυψη.
Α΄ κατηγορία ποδοσφαίρου ανδρών Κύπρου 1967-68

Σύστημα διεξαγωγής

Στο πρωτάθλημα της Α΄ κατηγορίας 1967-68 συμμετείχαν 12 ομάδες. Όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Η τελευταία ομάδα υποβιβάστηκε στη Β΄ κατηγορία 1968-69.
Η πρωταθλήτρια ομάδα εξασφάλιζε τη συμμετοχή της στο Κύπελλο Πρωταθλητριών Ομάδων Ευρώπης 1968-69. 
Επιπρόσθετα, ήταν σε ισχύ ο θεσμός της συμμετοχής κυπριακών ομάδων στο ελληνικό πρωτάθλημα, μέσα από τον οποίο η εκάστοτε πρωταθλήτρια Κύπρου εξασφάλιζε τη συμμετοχή της στην Α΄ Εθνική Ελλάδας για την επόμενη περίοδο (εκτός και αν πρωταθλήτρια της περασμένης περιόδου εξασφάλιζε την παραμονή της στο πανελλήνιο πρωτάθλημα). Επειδή ο Ολυμπιακός Λευκωσίας που συμμετείχε στην Α΄ Εθνική 1967-1968 υποβιβάστηκε, η πρωταθλήτρια ομάδα της Α΄ κατηγορίας 1967-68 είχε το δικαίωμα συμμετοχής στην Α΄ Εθνική 1968-1969.

Σύστημα βαθμολόγησης

Η νίκη βαθμολογείτο με 3 βαθμούς, η ισοπαλία με 2 βαθμούς ενώ η ήττα με ένα βαθμό.

Αλλαγές σε σχέση με την προηγούμενη περίοδο

Σε σχέση με το πρωτάθλημα Α΄ κατηγορίας 1966-67, στο πρωτάθλημα της περιόδου 1967-68 συμμετείχε ο πρωταθλητής της Β΄ κατηγορίας 1966-67, ΑΣΙΛ.
Επιπρόσθετα, δεν συμμετείχε ο πρωταθλητής της προηγούμενης περιόδου, Ολυμπιακός, ο οποίος συμμετείχε στην Α΄ Εθνική 1967-1968 μέσω του θεσμού της συμμετοχής κυπριακών ομάδων στο ελληνικό πρωτάθλημα.
Ματσάρα ντελ Βάλλο

Ιστορία

Η Ματσάρα ιδρύθηκε τον 9ο αιώνα π.χ. από τους Φοίνικες, πήρε το όνομα "Ματσάρ" που σημαίνει "βράχος", την κατέλαβαν διαδοχικά οι Έλληνες, η Καρχηδόνα, η Ρωμαϊκή αυτοκρατορία, οι Βάνδαλοι, οι Οστρογότθοι, η Βυζαντινή αυτοκρατορία και οι Άραβες (827). Οι Άραβες μοίρασαν την Σικελία σε τρεις επαρχίες : την Βαλ ντι Νότο, την Βαλ Ντεμονέ και την Βαλ ντι Ματσάρα, η Ματσάρα ντελ Βάλλο έγινε το σημαντικότερο λιμάνι και εκπαιδευτικό κέντρο στην Σικελία. Το κέντρο της πόλης γνωστό ως Κάσμπαχ διατηρεί ακόμα και σήμερα έντονα Αραβικά χαρακτηριστικά. Την Ματσάρα κατέκτησαν οι Νορμανδοί και ο Ρογήρος Α΄ της Σικελίας (1072), κατόπιν ιδρύθηκε η Ρωμαϊκή Καθολική επισκοπή της Ματσάρα ντελ Βάλλο.
Την Ματσάρα κατέκτησαν στην συνέχεια ο αυτοκράτορας Φρειδερίκος Β΄ Χοενστάουφεν, ο Οίκος των Καπετιδών-Ανζού και ο Οίκος της Βαρκελώνης που κυβερνούσε το Βασίλειο της Αραγωνίας, την Αραγωνέζικη περίοδο ακολούθησε πολιτική, οικονομική και δημογραφική παρακμή. Ακολούθησαν ο Οίκος της Σαβοΐας (1713) για πέντε χρόνια, η Μοναρχία των Αψβούργων για 16 χρόνια και ο Οίκος των Βουρβόνων. Η Ματσάρα κατακτήθηκε από τον Τζουζέπε Γκαριμπάλντι (1860) και ενσωματώθηκε στο Βασίλειο της Ιταλίας και την Ιταλική ενοποίηση. Όταν ξέσπασε ο Β΄ Παγκόσμιος Πόλεμος η πόλη άλλαξε το όνομα της από "Ματσάρα" σε "Ματσάρα ντελ Βάλλο" που είναι το σημερινό.

Αραβικό κέντρο

Η Ματσάρα ντελ Βάλλο είναι σήμερα σημαντικό αλιευτικό κέντρο, σημειώνονται πολλές παρανομίες με σκάφη που έρχονται από την βόρεια Αφρική με αποτέλεσμα πολλές κατασχέσεις αλλά ο αριθμός των νέων που εργάζονται στα πλοία έχει μειωθεί σημαντικά. Η Ματσάρα ντελ Βάλλο ανήκει στις Ιταλικές πόλεις με τα μεγαλύτερα ποσοστά μεταναστών ειδικά από την Τυνησία και τις χώρες του Μαγκρέμπ, συγκεντρώθηκαν στο Κάσμπαχ, το περίφημο Αραβική κέντρο. Υπάρχει σχολείο που διαχειρίζεται η κυβέρνηση της Τυνησίας και διδάσκει Γαλλικά και Αραβικά ενώ όλα τα τοπικά σχολεία διδάσκουν την Αραβική γλώσσα και δίνουν κίνητρα σε όλους τους Ιταλούς σπουδαστές να κάνουν το ίδιο.

Ο Σάτυρος χορευτής

Η Ματσάρα ντελ Βάλλο έγινε διάσημη σε ολόκληρο τον κόσμο με τον "Σάτυρο Χορευτή" που βρέθηκε σε βάθος 500 μέτρων στον Πορθμό της Σικελίας από ένα αλιευτικό πλοίο, τον κατασκεύασε ο Έλληνας γλύπτης Πραξιτέλης. Ο "Σάτυρος Χορευτής" βρίσκεται σήμερα στο μουσείο της πόλης αφού έγινε πρώτα δημόσια επίδειξη του στην Βουλή των Αντιπροσώπων στην Ρώμη και την Ιαπωνία, αποτελεί διάσημο τουριστικό προορισμό αφού έκανε γνωστή την πόλη σαν "Ματσάρα ντελ Σατίρο". Άλλοι τουριστικοί προορισμοί ήταν το Νορμανδικό κάστρο που οικοδομήθηκε το 1073 και κατεδαφίστηκε το 1880 όπως και πολλές εκκλησίες όπως η Βασιλική εκκλησία του Αγίου Νικολάου που οικοδομήθηκε από τους Νορμανδούς (1124). Το "Σεμινάριο" οικοδομήθηκε στην "Πλατεία της Δημοκρατίας" (1710) με την τοπική εκκλησία του "Αγίου Βίτου στην θάλασσα". Ο Άγιος Βίτος που γεννήθηκε στην Ματσάρα θεωρείται ο προστάτης της πόλης και η επέτειος του εορτάζεται κάθε χρόνο.
Πετίτ Σουφριέρ

Γεωγραφία

Η Πετίτ Σουφριέρ βρίσκεται δυτικά της Δομινίκας και κεντρικά του Αγίου Δαβίδ. Βρίσκεται νοτιοδυτικά του Σαιν Σωβέ, βορειοδυτικά της Ροζαλί και δυτικά από τον Κόλπο Πετίτ Σουφριέρ.
Τόμι Μπόλιν

Βιογραφία

Γεννήθηκε στην Αϊόβα των Ηνωμένων Πολιτειών και ξεκίνησε να παίζει μουσική από τα παιδικά του χρόνια. Αρχικά, ασχολήθηκε με τα τύμπανα αλλά σε ηλικία 13 ετών ξεκίνησε να παίζει κιθάρα. Το 1967, μετακόμισε στο Κολοράντο του Ντένβερ και περιόδευσε με τους Lonnie Mack's band. Λίγο αργότερα, εντάχθηκε στους Zephyr με τους οποίους κυκλοφόρησε τα άλμπουμ "Zephyr" (1969, # 48 στις ΗΠΑ) και "Going Back to Colorado" (1971).
Το 1972 δημιούργησε το συγκρότημα Energy ενώ την επόμενη χρονιά έπαιξε στο πρώτο σόλο άλμπουμ του Μπίλι Κόμπαμ με τίτλο "Spectrum". Μέσα στο 1973 εντάχθηκε στους James Gang με τους οποίους κυκλοφόρησε το "Bang!" το Δεκέμβριο του 1973 (# 122 στις ΗΠΑ) και το "Miami" τον Αύγουστο του 1974 (# 97).
Το 1975 κυκλοφόρησε το σόλο άλμπουμ του με τίτλο "Teaser" (# 96 στις ΗΠΑ) ενώ την άνοιξη του 1975, του προτάθηκε να αντικαταστήσει τον Ρίτσι Μπλάκμορ στους Deep Purple, πρόταση την οποία αποδέχθηκε. Με τους Purple κυκλοφόρησε το "Come Taste the Band" τον Οκτώβριο του 1975 (# 19 στη Μεγάλη Βρετανία και # 43 στις ΗΠΑ). Στις ζωντανές εμφανίσεις του συγκροτήματος, έπαιζε το τραγούδι "Wild Dogs" από το σόλο δίσκο του. Τον Μάρτιο του 1976, οι Deep Purple έδωσαν την τελευταία τους συναυλία και τον Ιούνιο της ίδιας χρονιάς ανακοίνωσαν τη διάλυση τους. Μέχρι τότε, ο Μπόλιν πρόλαβε να πραγματοποιήσει μία επεισοδιακή παγκόσμια περιοδεία μαζί τους, κατά την οποία ήταν εμφανή τα προβλήματα του λόγω της χρήσης ναρκωτικών ουσιών.
Ο Μπόλιν ηχογράφησε το δεύτερο σόλο άλμπουμ του με τίτλο "Private Eyes" (# 98 στις ΗΠΑ), το οποίο κυκλοφόρησε τον Σεπτέμβριο του 1976. Για την προώθηση του συγκεκριμένου δίσκου, ξεκίνησε να περιοδεύει μαζί με τον Τζεφ Μπεκ. Το ξημέρωμα της 4 Δεκεμβρίου 1976, βρέθηκε νεκρός από υπερβολική δόση ηρωίνης και άλλων ουσιών, μετά τη συναυλία του στο Μαϊάμι. Έχει θαφτεί στη γενέτειρα του, το Σιουξ Σίτυ της Αϊόβα.
Μάικλ Πίλγκριμ

Καριέρα

Έγινε υπηρεσιακός πρωθυπουργός στις 17 Ιανουαρίου 1982 μετά την παραίτηση του πρωθυπουργού Ουίνστον Σίνακ μετά από πολλές απεργίες. Αιτία ήταν η προτεινόμενη εισαγωγή νομοσχεδίου που θα επέτρεπε στους βουλευτές να συνάπτουν συμβόλαια με την κυβέρνηση. Οι απεργίες προκάλεσαν μεταξύ άλλων το κλείσιμο των αεροδρομίων, με αποτέλεσμα να επηρεαστούν εκατοντάδες τουρίστες στο νησί. Ο Πίλγκριμ ήταν προσωρινά πρωθυπουργός για 4 μήνες, ως τις 3 Μαΐου 1982. Τον διαδέχθηκε στην πρωθυπουργία ο Τζον Κόμπτον.
1275 Κιμβρία

Φυσικά χαρακτηριστικά

Η μέση διάμετρος της Κιμβρίας εκτιμάται σε 28,65 χιλιόμετρα. O φασματικός τύπος της είναι X (κατά Tholen), ενώ το γεωμετρικό άλβεδό της είναι 0,1109. Η Κιμβρία περιστρέφεται γύρω από τον εαυτό της μία φορά κάθε 5 ώρες και 39 λεπτά.
Δημήτριος Κανατσούλης

Βίος

Ο Δημήτριος Κανατσούλης, γεννήθηκε το 1907 στην Σιάτιστα. Αφού ολοκλήρωσε τις εγκύκλιες σπουδές του στη γενέτειρά του σπούδασε στη Φιλοσοφική Σχολή του Πανεπιστημίου Αθηνών (1925-1929. Η διδακτική του σταδιοδρομία θα ξεκινήσει από την Αναργύρειο Σχολή Σπετσών και την Κοργιαλλένειο Σχολή Σπετσών και στο γυμνάσιο της ιδιαίτερής του πατρίδας, (1929-1936). Θα λάβει υποτροφία  από το Μανούσειο κληροδότημα προκειμένου να εκπονήσει διδακτορική διατριβή υπό την εποπτεία του καθηγητή της Αρχαίας Ιστορίας του Πανεπιστημίου του Μονάχου Walter Otto, με θέμα την ιστορία της Μακεδονίας των Ελληνιστικών χρόνων: Antipatros. Ein Beitrag zur Geschichte Makedoniens in der Zeit Philipps, Alexandrs und der Diadochen. Εγκρίθηκε το 1939 κι αφού επέστρεψε στην Ελλάδα, υπηρέτησε διαδοχικά στο Β΄ Γυμνάσιο Αρρένων Θεσσαλονίκης,έως το 1947, και έπειτα ως διευθυντής της  Παιδαγωγικής Ακαδημίας Θεσσαλονίκης. Το 1955 εξελέγη υφηγητής της Αρχαίας Ιστορίας στη Φιλοσοφική Σχολή του Πανεπιστημίου Θεσσαλονίκης, με την μελέτη Το κοινό των Μακεδόνων, και το 1971 τακτικός καθηγητής. Συνταξιοδοτήθηκε το 1973.
Οικονομίες κλίμακας

Η συχνότητα

Αν και εκ πρώτης όψεως φαίνεται περίεργο, οικονομίες κλίμακας παρατηρούνται στην παραγωγή των περισσότερων προϊόντων. Αυτό οδηγεί και στην σαφή τάση μεγέθυνσης των επιχειρήσεων και συγκέντρωσης της παραγωγής σε λίγους και πολύ μεγάλους παίκτες. Στις αυτοκινητοβιομηχανίες, για παράδειγμα, οι σημερινοί κολοσσοί, όπως οι Daimler, Chrysler και Ford, κατασκευάζουν τόσα αυτοκίνητα και δρέπουν τέτοιες οικονομίες κλίμακας, που δεν μπορεί να τους ανταγωνιστεί μια μικρή εταιρεία με ασήμαντη παραγωγή.
Φίλιππος του Ιμπελέν (απεβ. 1304)

Βιογραφία

Ήταν γιος του Βαλδουίνου σενεσάλη της Κύπρου και της Αλίκης, κόρης του Βάλτερ Γ΄ του Μπετσάν και της Θεοδώρας Κομνηνής-Λαθούμενας.
Souls of Black

Τραγούδια του δίσκου

1. Beginning of the End (Peterson) - 0:36
2. Face in the Sky (Billy, Skolnick, Peterson) - 3:53
3. Falling Fast (Billy, Peterson, Clemente) - 4:05
4. Souls of Black (Billy, Skolnick, Peterson, Clemente) - 3:22
5. Absence of Light(Billy, Skolnick, Peterson) - 3:55
 6. Love to Hate (Billy, Skolnick, Peterson, Clemente) - 3:40
7. Malpractice (Billy, Skolnick, Peterson) - 4:43
8. One Man's Fate (Billy, Peterson, Clemente) - 4:49
9. The Legacy (Billy, Skolnick, Peterson, Clemente) - 5:30
10. Seven Days of May (Billy, Skolnick, Peterson) - 4:41